Mihál, Jozef, poslanec NR SR (2014-02-05):
Ďakujem pekne za slovo. Neviem, kde začať, pretože tento problém má viacero rovín, ale teda nadviažem na kolegyňu a hlavne nadviažem na kolegyňu Luciu Žitňanskú, ktorej takisto ďakujem za jej príspevok, čo teda takisto vyznieva paradoxne, pretože teda má úplnú, ale úplnú pravdu. Takto sa to robiť nemá. Ale toto je výčitka pre vládu, resp. jej v tejto téme veľmi blízkych spojencov, resp. pána splnomocnenca priamo, ktorí si svoju domácu úlohu neurobili dobre. Čiže najskôr sa mala otvoriť diskusia o zmene ústavy a potom sa mal meniť zákon o dávkach v hmotnej núdzi a takéto zmeny by podľa môjho názoru podporila možno drvivá väčšina tejto snemovne. A nieže ústavná väčšina, ale drvivá väčšina tejto snemovne. Čiže ten postup, ktorý zvolil vládnuci SMER – SD spolu so splnomocnencom Pollákom, jednoducho nebol dobrý, to sa urobilo úplne naopak, ako sa urobiť malo. No ak my teraz ako opoziční poslanci tu chceme tento stav napraviť, ja si nerobím žiadne ilúzie, že nám SMER – SD, resp. pán splnomocnenec podporí túto novelu ústavy, keď už nie kvôli ničomu inému, tak kvôli vlastnej ješitnosti, pretože kto by si už len pripustil, že to urobili úplne babrácky, úplne naopak. Ale toto je hodená rukavica vládnucej strane, aby sa zamyslela nad tým, akým spôsobom tvorí legislatívu, pretože to, páni, dámy, robíte jednoducho špatným spôsobom. Téma, na ktorej sa dnes zhodne väčšina politických strán, a nielen parlamentných, ale musím pripomenúť, že aj veľmi silnejúcich neparlamentných strán, tak táto téma mohla byť prejdená touto snemovňou úplne elegantne a úplne iným spôsobom. Z vecného hľadiska zdôrazňujem, sám ako minister som sa snažil presadiť zmeny v systéme pomoci v hmotnej núdzi tak, aby sa do tohto systému vniesla jasná zásluhovosť. Ja zásadne nesúhlasím s tým, aby niekto dostával dávky hmotnej núdzi bez toho, že by musel niečím prispieť do toho spoločného, že by čo už len zametal tie ulice alebo čistil les, alebo robil protipovodňové opatrenia. Nesúhlasím s tým, aby, či to už bude 60, 80 alebo 40 eur, aby túto dávku niekto dostal len preto, lebo je v hmotnej núdzi, lebo nemá iné možnosti zamestnať sa alebo zarobiť si. Jednoducho s tým nesúhlasím a viem, že s tým nesúhlasí drvivá väčšina poslancov, či už sú to za vládny SMER – SD, za Obyčajných ľudí, za SDKÚ – DS, resp. SaS-ku, KDH a tak ďalej. Čiže myslím si, že ústava, pretože ústavu musíme zmeniť, ústava by sa mala zmeniť. Tie prívlastky, či ide o účelovú zmenu ústavy. Nemyslím si, že ústava je zákon, ktorý by sme mali na doživotie nechať v takej podobe, v akej je. Keď spoločenské zmeny, keď historický vývoj ukazujú, že ústavu potrebujeme zmeniť, tak ju jednoducho zmeňme, nebojme sa toho, aj keď to bude zmena, aj keď to bude zmena jednej jedinej vety, ale vety veľmi zásadnej, veľmi zásadnej vety, ktorá trápi drvivú väčšinu ľudí na Slovensku, či už sa na to pozerajú z tej alebo tej strany. Čiže nebojme sa zmeny ústavy, ak neschválite to, čo sme priniesli dnes do parlamentu, nebudeme sa, ako sa hovorí, hádzať o zem, ale pokorne prijmeme to, keď vy prinesiete o mesiac presne to isté, ale pod vašou nálepkou, budeme za ten váš návrh hlasovať, pretože dôležité je, aby sa veci upratali a aby sa urobilo to, čo sa urobiť má, ale poriadne, v súlade s našimi poslaneckými sľubmi a v súlade s tým, na čo sme tu prisahali. Čiže nebudem vás žiadať o podporu nášho návrhu ústavy, pretože viem, že je to úplne zbytočné, viem, že vaša ješitnosť je v tomto vyššia ako vecný obsah toho návrhu, ale sľubujem vám, že keď tú istú zmenu ústavy prinesiete o mesiac alebo o dva vy, že za ten váš návrh zmeny ústavy zahlasujem. Ďakujem.